מומלץ לבצע פניה יזומה ללקוחות התיק ולהציע חסכון בקופת גמל להשקעה. קופת גמל השקעה הינה מוצר חסכון שניתן להפקיד בעדו סכום שלא יעלה על 76,449 ₪ בשנה. הפקדה זו אינה מעניקה הטבות מס, אך יחד עם זאת מדובר בחסכון שנזיל למשיכה חד-פעמית בכל עת, בניכוי מס רווחי הון בשיעור של 25% בגין הרווח הריאלי, הנהנה מהיתרונות הגלומים בהשקעה באמצעות מכשירי החסכון הפנסיוני דוגמת קופות הגמל, כולל דחיית מס רווחי הון מובנית, מגוון רחב של מסלולי השקעה לרבות אפשרות להיחשף להשקעה בנכסים לא סחירים, פטור מעמלות קניה מכירה, אפשרות לעבור בין מסלולי השקעה ללא חבות מס, ואף אפשרות לניוד הכספים בין יצרנים שונים ללא חבות מס. כמה נקודות חשובות הנוגעות לקופ"ג להשקעה: תקנות ניוד המאפשרות ניוד של קופ"ג להשקעה בין גופים מוסדיים שונים, וכן ניוד הקופה לעמיתים שגילם מעל 60 לקופה לקצבה, לטובת קבלת קצבה מיידית הפטורה ממס, לרבות בגין מרכיב הרווח (קצבה מוכרת). ניתן לפתוח את קופ"ג להשקעה גם ע"ש קטינים וגם כמקנה מתנה (מתאים לסבא ו/או סבתא שרוצים לחסוך עבור הנכדים, אך לשמור על שליטה על הכסף). התקרה היא עד 76,449 ₪ עבור כל ת"ז, ואינה משותפת לתא המשפחתי. ניתן לבצע הפקדה מיידית עכשיו ושוב בתחילת השנה העוקבת, ובכך לתת מענה כמעט מיידי לסכום השקעה של כ-150,000 ₪ לכל מס' ת"ז בתא המשפחתי. ניתן לבצע הפקדה חד פעמית וכן הפקדה שוטפת לקופ"ג להשקעה, וזאת עד לתקרה השנתית. הרווחים בקופ"ג להשקעה מוגדרים כהכנסה מירבית, משמע ניתן לקזז ממנה נקודות זיכוי אישיות שלא מנוצלות, אך יחד עם זאת אינם ברי קיזוז עם הפסדים בשוק ההון.